## Rejseberetning Nepal

## Samarbejde og morgensang i Nepal

December 2013

*Af Birgit Larsen*

I december måned rejste Ann Thestrup, jeg og mine to dygtige tolke en uge til Kat­mandu for at hjælpe vores partnere ’Døveforbundet’ i gang med et 12 måneders forprojekt, som skal danne grundlag for et videre pro­jektforløb i Nepal.

Ud over at der er rigtig mange forberedelser til så­dan en tur, så er det koncen­treret arbejde i en meget stor del af opholdet, når man be­skæftiger sig med ulands-arbejde.

I korte træk går det første år ud på, at Døveforbundet, som er FDDBs partner i Nepal, samarbejder med blindeorganisationen og forældreforeningen for døv­blindfødte børn. Der findes i dag allerede døvblinde i alle tre organisationer, og det første år skal bruges til, at et rådgivende forum med repræsentanter fra alle tre organisationer samarbejder omkring fælles mål. Bl.a. at få registreret de døvblinde, som allerede findes i organi­sationerne og deres netværk.

Med en halv dags forsinkelse ankom vi til hotellet mandag 9. december og startede straks med at planlægge ugen i detaljer med DHs ulandskoordinator i Nepal. Vi nåede de vigtigste ting igen­nem, inden bestyrelsen fra Døveforbundet ankom. Resten af eftermiddagen drøftede vi projektets ind­hold det første år, ugens program mv.

Tirsdag holdt vi en workshop om døvblindhed, hvor delta­gerne fik en grundlæggende viden om døvblindhed, kommunikation og ledsage­teknikker. I kaffepausen af­prøvede deltagerne briller, som viser forskellige øjen­sygdomme og ørepropper, så deltagerne fik et lille ind­blik i, hvad det vil sige at være døvblind.

Onsdag holdt vi en work­shop om samarbejde. Her blev bl.a. drøftet, hvilke kompetencer og retningslin­jer, det rådgivende udvalg skal have. Et kommissorium for aftalerne blev underskre­vet af de tre organisationer.

Efter workshoppen samledes vi med projektkoordinatoren Badri Ghimire, som Døvefor­bundet har ansat til at lede projektet i Nepal. Badri skal også være dataindsamler for Døveforbundet, mens Blinde­forbundet har valgt Sugam Bhattarai som dataindsam­ler. Sumitra Burma Nepali er valgt som dataindsamler for Forældreforeningen.

På mødet fik vi samlet overskrif­ter til et skema med oplys­ninger, man i det første år kan bruge, når døvblinde skal registreres.

Torsdag besøgte vi først en døveskole, hvor vi fik lov til at fortælle nogle af skolens lærere og skolebestyrelse om, hvordan man kan teste, om en døv elev også har nedsat syn. Hvis en elev fx ikke kan følge med i tavle­undervisning, behøver det ikke være dovenskab, men kan skyldes, at eleven ikke kan se det der skrives med kridt på tavlen.

Herefter overværede vi mor­gensamling, hvor alle elever var opstillet efter klasse i skolegården. Ca. 300 elever opstillet i lige rækker efter klasse så rigtig flot ud, og jeg måtte knibe en tåre, da de alle sang både morgen­sang og nationalsangen på tegnsprog.

Vi fortalte, at vi havde 25 fodbolde med til skolen, så alle elever fik glæde af dem. De blev overrakt til en lærer, som er formand for skolens sportsklub.

Efter et par gode timer på døveskolen gik turen til en blindeskole. Den lå 5 km. fra døveskolen, men trafikken er tæt i Katmandu og vejsyste­met dårligt, så det tog ca. 45 minutter at nå ud til skolen.

Skolen er en privat skole med ca. 600 elever, hvoraf 56 af eleverne er blinde. Der er tilknyttet kostskole til skolen, da mange af børnene kom­mer langvejs fra.

Tre af skolens lærere er selv blinde. En af dem fortalte, hvordan de først giver de blinde elever grundlæggende og handicapkompenserende undervisning, og efterhån­den som eleverne magter det, sluses de langsomt ud i almindelige klasser. Vi talte med en del af de blinde ele­ver, og de var meget villige til at fortælle. En pige på 13 år fortalte, at hendes mor bor i København, og at hun vil besøge sin mor, når hun har fået en uddannelse. Hun bor på kostskolen, men har sin far og bedsteforældre i Ne­pal. Når vi spurgte børnene, hvad de kunne tænke sig ef­ter skolen, sagde flere af ele­verne, at de ville være læ­rere, en enkelt ville være sanger og en anden ville være musiker.

Vi havde lupper, punktpapir og Lego med til børnene, og vi sad i et klasselokale og legede med børnene. Nogle kom fra andre klasser for at hilse på, og det var rigtig hyggeligt at snakke med ele­verne.

Tilbage på hotellet fik vi hvi­let os lidt, inden et eftermid­dagsmøde og derefter aftensmad med formanden Puspa, som med hjælp fra Blindeforbundet i Pokhara har oprettet en døvblinde­forening hvor der er 22 medlemmer. Puspa Raj Rimal er en ivrig fortæller og vil naturligvis gerne være en del af projek­tet. Det arbejder vi på, at de bliver fra 2015.

Fredag kørte vi til Døve­for­bundets lokaler, hvor vi fik en rundvisning og heref­ter holdt vi et møde, hvor vi bl.a. samlede op, koordine­rede nogle opgaver og eva­luerede ugens forløb. Vel hjemme på hotellet igen run­dede vi af med DHs ulands­koordinator Renu Lohani, og så holdt vi resten af dagen fri.

Vi afreg­nede med hotel­let, shop­pede, pakkede og sov, da vi skulle tidligt afsted fra hotellet lørdag morgen kl. 6.

Vi kom afsted til tiden, men desværre var flyet tre timer forsinket. Det betød, at vi ikke kunne nå næste fly efter vores mellemlanding i Istan­bul. Her ventede vi knap 4 timer, så alle var meget trætte, da vi sagde farvel i lufthavnen tæt på midnat dansk tid.